NBC เข้าถือหุ้น “อะราวด์เดอะเวิลด์“ 49% หวังเพิ่มรายได้-กระจายความเสี่ยง
NBC เข้าถือหุ้น “อะราวด์เดอะเวิลด์“ 49% หวังเพิ่มรายได้-กระจายความเสี่ยง
NBC เข้าถือหุ้น “อะราวด์เดอะเวิลด์“ 49% หวังเพิ่มรายได้-กระจายความเสี่ยง
29 ม.ค. 2563

บริษัท เนชั่น บรอดแคสติ้ง คอร์ปอเรชั่น จำกัด (มหาชน) หรือ NBC แจ้งว่าที่ประชุมคณะกรรมการบริษัทเมื่อวานนี้ (28 ม.ค.) อนุมัติให้บริษัท เอ็นบีซี เน็กซ์ วิชั่น จำกัด (NNV) ซึ่งเป็นบริษัทย่อย เข้าลงทุนในหุ้นเพิ่มทุนที่ออกใหม่ของบริษัท อะราวด์เดอะเวิลด์ จำกัด (Around the World) ซึ่งประกอบธุรกิจนำเที่ยว คิดเป็นสัดส่วน 49% มูลค่ารวมทั้งสิ้น 2.45 ล้านบาท โดยคาดว่าการจองซื้อหุ้นเพิ่มทุนจะเกิดขึ้นภายในเดือน ก.พ.63 ขึ้นกับผลตรวจสอบสถานะกิจการของ Around the World
สำหรับการเข้าลงทุนหุ้นเพิ่มทุนใน Around the World จำนวน 49% ครั้งนี้ จะทำให้ NNV มีอำนาจควบคุมกิจการใน Around the World ในจำนวน 60% ของทุนจดทะเบียน และมีอำนาจควบคุมการแต่งตั้งกรรมการตั้งแต่กึ่งหนึ่งของกรรมการทั้งหมดใน Around the World ตามที่กำหนดในสัญญาระหว่างผู้ถือหุ้นของ Around the World ทำให้ Around the World มีสถานะเป็นบริษัทย่อยของบริษัท
โดยคณะกรรมการเห็นว่าการลงทุนดังกล่าว จะเป็นประโยชน์แก่บริษัท โดย Around the World จะเข้ามาเป็นบริษัทย่อย ซึ่งจะช่วยกระจายความเสี่ยงของการลงทุนและลดการพึ่งพิงรายได้หลักของบริษัท ซึ่งมาจากธุรกิจสื่อโทรทัศน์ เนื่องจากประเมินว่าธุรกิจนำเที่ยวจะช่วยสร้างโอกาสเพิ่มรายได้ และส่งผลดีต่อสถานะทางการเงิน และจะทำให้เกิดการทำงานร่วมกัน (Synergy) ระหว่างธุรกิจสื่อโทรทัศน์ ซึ่งเป็นธุรกิจเดิม และธุรกิจนำเที่ยวภายในกลุ่มบริษัท นอกจากนี้ Around the World จะสามารถเช่าช่วงเวลาออกอากาศช่องโทรทัศน์ของบริษัท เพื่อดำเนินธุรกิจได้อีกด้วย
นอกจากนี้ คณะกรรมการบริษัท ยังอนุมัติกำหนดวันจองซื้อและชำระค่าจองซื้อหุ้นเพิ่มทุนของ NBC ที่จะเสนอขายให้แก่ผู้ถือหุ้นเดิมตามสัดส่วนการถือหุ้นที่ผู้ถือหุ้นแต่ละรายถืออยู่ (Rights Offering) ตามที่ได้รับอนุมัติจากที่ประชุมวิสามัญผู้ถือหุ้นของบริษัท ครั้งที่ 2/2562 เมื่อวันที่ 18 พ.ย.62 ในวันที่ 20,21,24,25 และ 26 ก.พ.63 รวม 5 วัน นับตั้งแต่เวลา 9.00-17.00 น. ซึ่งเป็นการเปลี่ยนแปลงวันจองซื้อหุ้นเพิ่มทุนจากเดิมที่กำหนดไว้วันที่ 18-24 ธ.ค.62 แต่จะอยู่ภายในไม่เกินเดือนก.พ.63
ทั้งนี้ กำหนดรายชื่อผู้ถือหุ้นที่มีสิทธิได้รับจัดสรรหุ้นเพิ่มทุนตามสัดส่วนการถือหุ้น (Record Date)  ยังคงเป็นวันเดิม คือวันที่ 26 พ.ย.62